section_heading: Obiteljska povijest
paragraph_text: Godine 1647. sudjelovao je Frano († 1676.), Nikolin sin, kao kapetan konjaničkog odreda u obrani Šibenika od osmanske opsade, a borio se protiv Turaka i kod Drniša i Knina 1648. godine te je iste godine bio promaknut u čin pukovnika. Franina su braća, Nikola Mihovil († 1660.) i Ivan također ostvarila istaknute vojne karijere. Prvi je dobio od Mlečana naslov cavaliere i poginuo je na otoku Kreti u borbi protiv Osmanlija, dok je drugi brat bio pukovnik mletačkoga konjaništva.